Η ΕΚΤ διατηρεί το βασικό δανειοδοτικό επιτόκιο στο 1%
«δειλά σημάδια» σταθεροποίησης της οικονομίας της Ευρωζώνης βλέπει ο Μάριο Ντράγκι
Η Ευρωπαϊκή Κεντρική Τράπεζα διατήρησε την Πέμπτη αμετάβλητο το βασικό επιτόκιο δανεισμού στο χαμηλότερο ποσοστό ρεκόρ του 1%, καθώς τα στοιχεία δείχνουν ότι η κρίση χρέους των χωρών-μελών ίσως έχει, προς στιγμήν, βελτιωθεί. Η Κεντρική Τράπεζα μείωνε το βασικό επιτόκιο δανεισμού κατά 0.25% σε κάθε έναν από τους τελευταίους δύο μήνες, σε μια προσπάθεια να δώσει ώθηση στην οικονομική ανάπτυξη. Ωστόσο ο Πρόεδρος της ΕΚΤ, Μάριο Ντράγκι, τόνισε ότι πρόσφατα οικονομικά στοιχεία δείχνουν «δειλά σημάδια» σταθεροποίησης της οικονομίας των 17 χωρών-μελών της ευρωζώνης παρότι ο «κίνδυνος υποβάθμισης παραμένει». Ορισμένοι οικονομολόγοι υποστηρίζουν ότι ίσως να χρειαστεί η Κεντρική Τράπεζα να μειώσει ακόμα περισσότερο τα επιτόκια δανεισμού, κυρίως εάν η ευρωζώνη πέσει σε ύφεση την χρονιά που μπήκε. Αρκετές υπερχρεωμένες ευρωπαϊκές κυβερνήσεις, περιλαμβανομένης της Ιταλίας και της Ισπανίας, έχουν προχωρήσει σε μη δημοφιλή μέτρα λιτότητας. Οι επενδυτές έδειξαν ικανοποιημένοι την Πέμπτη από την απόφαση των ευρωπαϊκών τραπεζών να αγοράσουν ομόλογα από τις κυβερνήσεις της Ρώμης και της Μαδρίτης, με πολύ χαμηλότερο επιτόκιο δανεισμού από ότι οι δύο χώρες είχαν πληρώσει στο παρελθόν. Οι τράπεζες με την σειρά τους δανείστηκαν τα χρήματα από την Κεντρική Τράπεζα με πολύ χαμηλό επιτόκιο. Ο κ. Ντράγκι ανέφερε ότι οι ευρωπαϊκές κυβερνήσεις που αντιμετωπίζουν προβλήματα χρέους κάνουν «πολύ ουσιαστική και πολύ σημαντική πρόοδο» για την επίλυση των οικονομικών προβλημάτων τους. Η κρίση χρέους των ευρωπαϊκών κρατών βρίσκεται πλέον στον τρίτο χρόνο της. Ανώτατος αξιωματούχος του ελληνικού υπουργείου οικονομικών ανέφερε ότι οι διαπραγματευτές της κυβέρνησης ίσως καταφέρουν να επιτύχουν συμφωνία με τους ιδιώτες δανειστές μέχρι το τέλος της ερχόμενης εβδομάδας για την αναδιάρθρωση του ελληνικού χρέους κατά 50%. Η ενέργεια αυτή πραγματοποιείται στο πλαίσιο των προσπαθειών για την διασφάλιση νέου πακέτου οικονομικής βοήθειας προς την Ελλάδα, ύψους 165 δισεκατομμυρίων δολαρίων, ενώ θα μειώσει το χρέος της χώρας κατά 127 δισεκατομμύρια δολάρια.